REGOLAMENT TAL-KUMMISSJONI (KE) Nru 1564/2005
tas-7 ta’ Settembru 2005
li jistabbilixxi formoli standard għall-pubblikazzjoni ta’ avviżi fil-qafas ta’ proċeduri ta’ xiri pubbliku b’konformità mad-Direttivi 2004/17/KE u 2004/18/KE tal-Parlament Ewropew u tal-Kunsill
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ xiri ta’ entitajiet li joperaw fit-taqsimiet ta’ l-ilma, l-enerġija, it-trasport u s-servizzi postali (1), u b’mod partikolari l-Artikoli 44(1) u 63(1) tagħha,
Wara li kkunsidrat id-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 dwar il-koordinazzjoni ta’ proċeduri għall-għoti ta’ kuntratti ta’ xogħlijiet pubbliċi, kuntratti ta’ provvista pubblika u kuntratti ta’ servizz pubbliku (2) u b’mod partikolari l-Artikoli 36(1), 58(2), 64(2) u 70(1) tagħha,
Wara li kkonsultat il-Kumitat Konsultattiv għall-Kuntratti Pubbliċi,
Billi:
(1)
Id-Direttiva 2004/17/KE tistipula li l-kuntratti li għalihom tapplika għandhom ikunu ppubblikati fil-Ġurnal Uffiċjali ta’ l-Unjoni Ewropea. L-avviżi dwar din il-pubblikazzjoni għandhom jinkludu l-informazzjoni stabbilita minn din id-Direttiva u b'mod partikolari, fl-Annessi XIII, XIV, XV A, XV B, XVI, XVIII u XIX tagħha.
(2)
Id-Direttiva 2004/18/KE tistipula li l-kuntratti li għalihom tapplika għandhom ikunu ppubblikati fil-Ġurnal Uffiċjali ta’ l-Unjoni Ewropea. L-avviżi dwar din il-pubblikazzjoni għandhom jinkludu l-informazzjoni stabbilita minn din id-Direttiva u b'mod partikolari, fl-Anness VII tagħha.
(3)
Id-Direttivi tal-Kunsill 92/50/KEE (3) tat-18 ta' Ġunju 1992 relatata mal-koordinazzjoni ta' proċeduri għall-għoti ta' kuntratti tas-servizz pubbliku, 93/36/KEE (4) ta' l-14 ta' Ġunju 1993 li tikkoordina l-proċeduri għall-għoti ta' kuntratti pubbliċi ta' provvista 93/37/KEE (5) tal-14 ta' Ġunju 1993 li tikkonċerna l-koordinament tal-proċeduri għall-għoti ta' kuntratti tax-xogħolijiet pubbliċi, u 93/38/KEE (6) ta’ l-14 ta’ Ġunju 1993 li tikkoordina l-proċeduri ta’ akkwist pubbliku għal entitajiet li joperaw fis-setturi ta’ l-ilma, ta' l-enerġija, tat-trasport u tat-telekommunikazzjoni kif emendati bid-Direttiva tal-Kummissjoni 2001/78/KE (7), fihom dispożizzjonijiet dwar formoli standard għall-pubblikazzjoni ta’ avviżi bħal dawn.
(4)
Minħabba li d-Direttivi 92/50/KEE, 93/36/KEE u 93/37/KEE nbidlu bid-Direttiva 2004/18/KE u d-Direttiva 93/38/KEE nbidlet bid-Direttiva 2004/17/KE, jeħtieġ li jiġi stabbilit sett wieħed ta’ formoli standard aġġornati li jqisu l-informazzjoni meħtieġa minn dawn id-Direttivi u li jipprovdu għal formati li jistgħu jkunu pproċessati b’mod elettroniku.
(5)
L-Istati Membri għandhom jittrasponu d-Direttivi 2004/17/KE u 2004/18/KE fil-liġi nazzjonali tagħhom sa mhux iktar tard mill-31 ta’ Jannar 2006. Jistà jkun, madanakollu, li xi Stati Membri jittrasponu dawk id-direttivi qabel l-egħluq ta’ dak it-terminu. Hu għalhekk xieraq li entitajiet kontraenti fit-tifsira tad-Direttiva 2004/17/KE, u awtoritajiet kontraenti fit-tifsira tad-Direttiva 2004/18/KE, fi Stati Membri fejn miżuri nazzjonali ta’ traspożizzjoni jidħlu fis-seħħ qabel l-egħluq tal-perjodu ta’ traspożizzjoni taħt id-Direttivi 2004/17/KE u 2004/18/KE, japplikaw il-formoli standard stabbiliti b’dan ir-Regolament sa mid-data ta’ dħul fis-seħħ ta’ dawk il-miżuri nazzjonali.
ADOTTAT DAN IR-REGOLAMENT:
Artikolu 1
L-awtoritajet kontraenti għandhom jużaw, sa mid-data ta’ dħul fis-seħħ tal-miżuri nazzjonali rispettivi li jittrasponu d-Direttiva 2004/17/KE u mhux aktar tard mill-1 ta’ Frar 2006, il-formoli standard stabbiliti fl-Annessi IV sa IX, XII u XIII ta’ dan ir-Regolament għall-pubblikazzjoni fil-Ġurnal Uffiċjali ta’ l-Unjoni Ewropea ta’ l-avviżi msemmija fl-Artikoli 41 sa 44 u 63 ta’ dik id-Direttiva.
Artikolu 2
L-awtoritajet kontraenti għandhom jużaw, sa mid-data ta’ dħul fis-seħħ tal-miżuri nazzjonali rispettivi li jittrasponu d-Direttiva 2004/18/KE u mhux aktar tard mill-1 ta’ Frar 2006, il-formoli standard stabbiliti fl-Annessi I, II, III u VIII sa XIII ta’ dan ir-Regolament għall-pubblikazzjoni fil-Ġurnal Uffiċjali ta’ l-Unjoni Ewropea ta’ l-avviżi msemmija fl-Artikoli 35, 36, 58, 64, 69 u 70 ta’ dik id-Direttiva.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar is-7 ta’ Settembru 2005.